ფორმულა და შესატანი მონაცემების კონტროლი

ვნახოთ ახლა, თუ როგორ ხდება ფორმულის გამოყენება იმის გამოსათვლელად, თუ რომელი მონაცემის შეტანაა უჯრედში ნებადართული და რომლისა – არა.

ფორმულის გამოყენება შესატანი მონაცემის საკონტროლოდ

გავიხსენოთ, რომ უჯრედში შესატანი მონაცემების კონტროლის პირობები იქმნება Data Validation დიალოგური ფანჯრიდან, რომელიც მიიღება Data პანელის Data Validation ინსტრუმენტით.

ამ დიალოგში ფორმულასთან დაკავშირებულია Settings ჩანართის Allow ჩამონათვლის Custom პუნქტი. მისი დაყენების შემდეგ ფანჯარაში გამოჩნდება Formula ველი.

უჯრედში შესატან მონაცემს შეზღუდვა დაედება Formula ველში ჩაწერილი ფორმულის შესაბამისად, რომელიც განსაზღვრავს ამ უჯრედის მონაცემს.

ფორმულას პირობის ხასიათი უნდა ჰქონდეს. ეს ნიშნავს, რომ მისი შედეგი უნდა იყოს „კი“ ან „არა“ (TRUE ან FALSE).

დამატებითი პრემია

ხელფასის მაგალითში გამოვწეროთ დამატებითი პრემია შემდეგი პირობით: დამატებითი პრემია გამოეწეროს თანამშრომელს, რომელსაც არა აქვს ძირითადი პრემია, და იმ შემთხვევაში, თუ პრემიის ფონდი არ არის ამოწურული, ანუ D13 უჯრედში მოთავსებული პრემიის ჯამური მნიშვნელობა არ აღემატება 3000–ს.

დამატებითი პრემია ჩავწეროთ შენიშვნის სვეტში. ამისათვის ასე მოვიქცეთ:

გავააქტიუროთ H3 უჯრედი და Data პანელის Data Validation ინსტრუმენტით გამოვიძახოთ Data Validation დიალოგური ფანჯარა;

Allow ჩამონათვლის ველში დავაყენოთ Custom პუნქტი;

Formula ველში ჩავწეროთ ფორმულა: =AND(D3=0;D$13<3000);

დავხუროთ Data Validation დიალოგური ფანჯარა OK ღილაკით;

H3 უჯრედზე შეზღუდვა გავავრცელოთ H4 : H12 უჯრედებზე.

ახლა ვცადოთ ვცადოთ პრემიების დამატება შენიშვნის სვეტში. ექსელი მხოლოდ იმ უჯრედში (ნახატზე ეს არის H7) მოგვცემს რიცხვის ჩაწერის საშუალებას, რომლის შესაბამის თანამშრომელსაც პრემია არ ჰქონდა გამოწერილი.